ওয়েব ডেস্ক : বাগুইআটিতে স্কুল ছাত্রীকে RAGGING-এর অভিযোগ সহপাঠীদের বিরুদ্ধে। স্কুলেই অসুস্থ হয়ে পড়ে দশম শ্রেণির ওই ছাত্রী। এই ঘটনায় স্কুল ও ৩ সহপাঠীর বিরুদ্ধে পুলিসে অভিযোগ জানাল ছাত্রীর পরিবার। পরিবারের দাবি, রীতিমতো আতঙ্কে রয়েছে ওই ছাত্রী। অভিযোগ, বেশ কিছুদিন ধরে সহপাঠীরা মানসিক নির্যাতন চালাচ্ছিল তার ওপর। ছাত্রীর পরিবার জানিয়েছে, ক্লাসেরই কয়েকজন পড়ুয়া একজোট হয়ে RAGGING শুরু করে। বই চুরির মিথ্যে অভিযোগ করা হয় ওই ছাত্রীর নামে। ক্লাসের মধ্যে তাকে মারধরও করা হয় বলে অভিযোগ। নানাভাবে মানসিক নির্যাতন শুরু করে সহপাঠীরা। গত মঙ্গলবার রাতেই বাড়িতে বিষয়টি জানায় ওই ছাত্রী। পরের দিন স্কুলে অভিযোগ জানান অভিভাবকরা। পরিবারের পক্ষ থেকে পুলিসের নজরেও বিষয়টি আনা হয়। স্কুল কর্তৃপক্ষ আশ্বাস দেয় এমন আর হবে না। কিন্তু শুক্রবার স্কুলে এসে ফের ওই  RAGGING-এর শিকার হয় ছাত্রীটি। ক্লাসের মধ্যেই অসুস্থ হয়ে পড়ায় হাসপাতালে ভর্তি করা হয় তাঁকে।